El ple de l’Ajuntament de Tarragona ha debatut aquest dilluns fins a quatre mocions sobre la repressió viscuda durant l’1-O en la primera sessió en minoria del govern municipal format per PSC i PP. Malgrat alguns moments de tensió entre públic i regidors, que han obligat Ballesteros a intervenir en diverses ocasions, el consistori ha condemnat les actuacions policials de diumenge. Una de les mocions aprovades ha estat la del grup municipal d’ERC que rebutja i condemna les mesures de “repressió judicial” i exigeix la retirada del vaixell que allotja policies al Port de Tarragona. El text s’ha aprovat amb l’abstenció del PSC; l’oposició de PP, C’s i la regidora no adscrita, i el suport de la resta de grups. El ple també ha donat llum verda a les mocions sobre l’1-O que han presentat el PDeCAT i ICV-EUiA, però ha tombat el text del PSC, que proposava reprovar tant el govern català com l’espanyol. Ballesteros ha reiterat la condemna de la violència i ha apel·lat al diàleg i a la negociació com a única solució possible al conflicte polític. El debat ha estat presidit per una gran pancarta que exigia la dimissió de l’alcalde.  Amb la seva abstenció, el PSC ha aplanat el camí a la moció d’ERC “contra la repressió judicial i policial a favor de les llibertats democràtiques i els drets humans”. El text inclou un acord per declarar ‘non grata’ la presència del vaixell on s’allotgen els cossos policials estatals al Port de Tarragona i exigir-ne la retirada per la seva participació directa “en la brutal repressió dels ciutadans de Tarragona que exercien el seu dret democràtic de vot el passat 1 d’octubre”.  Aquest posicionament dels socialistes contrasta amb les manifestacions que va fer l’alcalde dimecres passat, quan va assegurar que a ell no li molestava la presència del vaixell perquè no havia ocasionat “cap conflicte ni cap problema d’ordre públic al carrer”. Aquest dilluns el text s’ha aprovat amb els vots favorables dels regidors d’ERC, el PDeCAT, la CUP, ICV-EUiA i Units per Avançar; l’abstenció del PSC, i l’oposició de PP, C’s i la regidora no adscrita.  En segon lloc, la moció presentada pel PDeCAT ha rebut el suport del PSC, ERC, CUP, ICV-EUiA i Units per Avançar, i el ‘no’ de PP, C’s i la regidora no adscrita. En aquest cas, s’ha acordat que l’Ajuntament faci arribar al govern espanyol al seva condemna i rebuig a la repressió policial i que el consistori mostri públicament el seu suport a les víctimes i posi en marxa mesures per evitar que aquests fets es tornin a repetir. En tercer lloc, la moció presentava per ICV-EUiA de rebuig a la repressió contra a ciutadania i les institucions de Catalunya, i en defensa del diàleg polític, ha recollit els suports del PSC i Units per Avançar; l’abstenció d’ERC, PDeCAT i CUP, i el ‘no’ de PP, C’s i la regidora no adscrita.  Per últim, la quarta moció que s’ha debatut sobre l’1-O ha estat la del grup municipal del PSC, que només ha esgarrapat l’abstenció del regidor Josep Maria Prats (Units per Avançar), que la setmana passada va abandonar el govern. En el text rebutjat els socialistes proposaven condemnar “enèrgicament” l’abús de la força policial i la reprovació dels governs català i espanyol per, d’una banda, “haver trencat l’estat de dret a Catalunya” i, de l’altra, “per la seva incapacitat en donar compliment de forma eficient, diligent i sense l’ús de la força a l’ordre judicial d’impedir el referèndum”.  Debat tens Durant el debat de les mocions els grups municipals han anat desgranant els seus posicionaments, la qual cosa ha comportat alguns crits i retrets per part d’algunes persones assistents al plenari contra regidors del PSC, PP i C’s. L’alcalde, Josep Fèlix Ballesteros, ha hagut de cridar a la calma i a l’ordre en mitja dotzena d’ocasions per rebaixar la tensió. A més, els comitès de defensa del referèndum de la URV han desplegat una pancarta exigint la dimissió del batlle. Els regidors d’ERC també han penjat una pancarta a al seva bancada amb el lema ‘La gent de Tarragona no es toca’. L’alcalde Ballesteros (PSC) ha destacat que els socialistes han fet un “acte de coherència” en les votacions de les mocions per garantir la condemna i la solidaritat per la repressió violenta de l’1-O. El batlle ha cridat un cop més al diàleg i a la negociació, i ha defensat que diumenge es va evidenciar que els col·legis electorals municipals “no eren necessaris” com sol·licitava el Govern. “Aquest alcalde no va cedir col·legis perquè aquest alcalde no vol conculcar la llei”, ha sentenciat. Així mateix, Ballesteros ha defensat que va estar “al peu del canó” entre dissabte i la matinada de dilluns fent “prop de 200 gestions” relacionades amb les actuacions de l’1-O i s’ha mostrat tranquil perquè va complir amb les seves “obligacions” i no va deixar “de donar la cara”.  El portaveu d’ERC, Pau Ricomà, ha definit l’1-O com el dia “més trist i patètic” arran de l’exercici de violència contra la ciutadania i ha apel·lat a fer fora els vaixells que han vingut “a reprimir-nos”. No obstant, Ricomà ha afirmat també que, diumenge, va ser “un dia gloriós per la democràcia, on un exèrcit silenciós de voluntaris es va jugar el físic per aquest país”.  El portaveu de C’s, Rubén Viñuales, ha rebutjat les càrregues policials i ha advertit que la violència “mai no és solució de res”, com tampoc ho serà, ha dit, portar més policies a Catalunya. Viñuales ha rebutjat que es culpabilitzi agents que venien “per una ordre judicial i no política” i ha reivindicat que ell també és “poble de Catalunya” i que es pugui votar “amb urnes de veritat” i dialogar amb interlocutors “vàlids”. El regidor de la formació taronja també ha admès que va sentir “pena, fàstic” per l’expressió de l’’A por ellos!’, que ha qualificat d’horrorosa i indecent.  El regidor Josep Acero ha estat l’encarregat de parlar en nom del PP. Acero ha afirmat que no els agrada la violència, “ni la física ni la verbal”, i s’ha queixat que “fa massa temps que els que no defensem determinades postures l’estem patint, perquè fins i tot anant amb fills menors pel carrer et diuen traïdor”. El regidor popular ha fet notar també que només el 20% de la ciutadania de Tarragona va votar en el “pseudoreferèndum” i ha demanat “respecte” pel 80% restant que no hi va participar, alhora que ha garantit que defensaran la unitat d’Espanya i la Constitució “fins que es congeli l’infern”.  El portaveu del PDeCAT, Albert Abelló, ha titllat “d’inepte” l’Estat per haver enviat policies a retirar urnes i paperetes, però també ha avisat que l’Estat ha demostrat ser “perillós”. Abelló ha retret a l’alcalde que diumenge “la ciutadania el va trobar a faltar de manera notòria” i que no tingués “un gest d’acostar-se a les persones que havien patit la violència”. La portaveu de la CUP, Laia Estrada, ha posat en valor que, malgrat que no oblidaran la repressió policial, el referèndum va aconseguir una “magnífica participació” i el ‘sí’ va obtenir una “victòria aclaparadora”. “L’1-O ens vau apallissar, però no ens vau doblegar”, ha exclamat. Estrada també ha acusat els partits unionistes de generar un clima de tensió i ha acusat els socialistes de portar a terme “polítiques d’aparador”.  Al seu torn, la portaveu d’ICV-EUiA, Arga Sentís, ha considerat que el consistori ha de procurar enviar un missatge unitari de rebuig a la violència per evitar que augmenti la crispació. El fins fa poc membre de l’equip de govern, Josep Maria Prats (Units per Avançar), ha rebutjat l’enfrontament i ha apel·lat a la responsabilitat i al diàleg. Per la seva banda, la regidora no adscrita, Beatriz Pérez (ex-Cs), ha definit l’1-O com una dia “molt trist que es podria haver evitat” i ha condemnat “tots els actes de violència, o només els que a alguns interessa que es condemnin”. Aprovada la relació de llocs de treball D’altra banda, el ple també ha aprovat la relació de llocs de treball de l’Ajuntament. Ha calgut recórrer al vot de qualitat de l’alcalde perquè s’ha produït un empat a 13 vots. PSC, PP i Units hi ha votat a favor, però l’absència de la regidora popular Elisa Vedrina ha impedit aprovar-ho per majoria. A més de l’oposició, els sindicats no estan d’acord amb el document perquè genera greuges comparatius entre treballadors, segons denuncien. Per aquest motiu, una representació sindical ha seguit el debat d’esquenes al ple, tot exhibint pancartes de rebuig a la relació aprovada.

Summary: La repressió de l’1-O marca el ple de l’Ajuntament de Tarragona


El govern municipal de Badalona tanca files al voltant del tercer tinent d'alcalde de la ciutat, José Téllez, després de la volada que ha agafat la famosa estripada de la interlocutòria judicial que prohibia obrir el consistori el 12-O. C's, el PP i el PSC van aprovar una moció al ple municipal d'aquest dimarts demanant el cessament del regidor, però la renúncia no es produirà. Coincidint amb la segona sessió de compareixences als jutjats de Badalona per donar explicacions sobre els fets del 12-O, l'alcaldessa, Dolors Sabater, ha afirmat que no farà cessar Téllez i ha reivindicat l'estripada com un acte de protesta de la instrumentalització de la justícia amb fins polítics. El mateix Téllez defensa que un regidor només ha de cessar si delinqueix o roba i no per motius ideològics, com diu que va ser l'estripada del 12-O. Als jutjats compareixen aquest dimarts els regidors Agnès Rotges, Laia Sabater, Fàtima Taleb i Francesc Duran. "Com a alcaldessa no li demanaré el cessament i reivindico l'acte que va fer per denunciar la instrumentalització de la justícia per a ús polític. Aquest xou polític el va posar en escena el PP en polemitzar sobre l'acord del govern amb els sindicats". L'alcaldessa de Badalona, Dolors Sabater, ha defensat així el regidor José Téllez, que des del passat 12-O és l'objectiu de totes les mirades a Badalona. L'estripada de la interlocutòria que prohibia obrir l'Ajuntament el 12-O ha provocat l'enuig dels partits constitucionalistes, que aquest dimarts fins i tot han demanat a Téllez que cessi del seu càrrec. La moció es va aprovar al ple municipal, però ni l'afectat ni els seus companys de govern tenen intenció que acabi prosperant. Davant els jutjats, Téllez avisa que "per motius ideològics no s'ha de demanar el cessament a ningú". La moció que li demanava el cessament la va presentar C's i va tenir el suport del PP i també del PSC. Els socialistes, precisament, són els que van fer possible la investidura de Sabater el 13 de juny de 2015, però després dels fets del 12-O van posar en dubte el fet de continuar mantenint el seu suport al govern municipal. Des de les files de Guanyem Badalona confien en refer ponts amb el PSC i acusen el PP i especialment a Xavier Garcia Albiol d'intentar desgastar el govern municipal. "Va ser una opció de canvi important, amb una confluència que retornava els drets i la justícia social a Badalona, El compromís amb la ciutadania és prou important com perquè continuem governant a favor de les persones", ha dit l'alcaldessa. També Téllez estén la ma als socialistes per continuar governant i fer un cop de porta a la polèmica del 12-O. Com ja va fer dimarts, Sabater assegura que mantindrà viva la reivindicació del municipalisme i la sobirania local i denuncia "la instrumentalització i l'intervencionisme de l'estat espanyol als municipis". Lamenta que "en lloc de fer polítiques al servei de la ciutadania se'ns posen pals a les rodes i se'ns porta als tribunals". Les compareixences pels fets del 12-O a Badalona, arrel d'una denúncia de l'agrupació local del PP per un possible delicte de desobediència per haver obert l'Ajuntament el dia de la Hispanitat van començar dimarts amb els testimonis d'Oriol Lladó i José Téllez. Aquest dimecres declaren Agnès Rotger, Francesc Duran, Fàtima Taleb i Laia Sabater i ho fan en qualitat d'investigats.

Summary: El govern de Badalona tanca files al voltant de Téllez per l'estripada de la interlocutòria del 12-O


Dos eurodiputats que van compartir tasques al Parlament Europeu amb Raül Romeva han testificat al Tribunal Suprem –a petició de la seva defensa- per subratllar el seu compromís amb una "solució pacífica i democràtica" per a Catalunya. La portuguesa Ana Gomes i l'eslovè Ivo Vagl han remarcat, a més, que mai es va limitar el debat sobre el dret a l'autodeterminació en les discussions parlamentàries. "Mai, seria impensable en un parlament democràtic", ha valorat Gomes. Per la seva banda, Vagl ha destacat que sempre que Romeva parlava del referèndum ho feia "en base a un consens". Tots dos van ser a una conferència que Romeva, Junqueras i Puigdemont van fer a Brussel·les el gener del 2017. El president del tribunal, Manuel Marchena, ha cridat l'atenció als dos testimonis quan ha considerat que s'estaven excedint en les seves explicacions fent valoracions. "No se l'ha cridat per oferir solucions a un conflicte que excedeix al tribunal", ha replicat Marchena a l'eurodiputat eslovè. En el seu cas, la declaració ha estat complicada perquè la intèrpret ha tingut dificultats en la traducció. El lletrat de Romeva, Andreu van den Eynde, fins i tot ha demanat si es podia canviar a l'anglès per garantir que la traducció es feia correctament.

Summary: Dos eurodiputats destaquen al Suprem el compromís de Romeva amb una "solució pacífica i democràtica" a Catalunya


Les misses de Setmana Santa que tradicionalment es fan a la Catedral de Girona seran a porta tancada i es podran seguir per streaming. Segons informa el Bisbat de Girona, el bisbe Frances Pardo presidirà les principals celebracions litúrgiques. Ho farà a porta tancada a causa de la crisi sanitària i el confinament decretat pel coronavirus. Les retransmissions es faran en directe a través del canal de Youtube del Bisbat de Girona. El web que faciliten als fidels és www.youtube.com/BisbatGirona.  Les celebracions que retransmetran en directe son la missa de diumenge de Rams (el dia 5 d'abril a les onze del matí), la missa Crismal (dimarts 7 a les cinc de la tarda), la missa del sopar del senyor (dijous sant a les set de la tarda), la celebració de la passió del senyor (divendres sant a les cinc de la tarda), la vetlla pasqual de dissabte 11 d'abril a les nou i la missa de diumenge de pasqua. Aquesta última serà a les onze del matí i inclourà la benedicció apostòlica.  Els bisbes de les deu diòcesis amb seu a Catalunya van fer públic el 14 de març la suspensió de totes les misses amb participació de fidels. Seguint les indicacions de les autoritats sanitàries, també van acordar ajornar els funerals per evitar aglomeracions i frenar contagis.

Summary: Les misses de Setmana Santa a la Catedral de Girona, en directe per Youtube pel coronavirus


La consellera de Salut, Alba Vergés, ha avançat aquest dimecres al Parlament que el confinament dels municipis de la Conca d'Òdena es mantindrà després dels primers 14 dies, que es completen aquest dijous. Vergés ha explicat que aquest dimecres hi ha una reunió on s'haurà d'acabar de prendre la decisió, però que "tot fa pensar que haurà de seguir sent així". Per a la consellera, les dades mostren un "creixement important" i per això veu el confinament "absolutament necessari" per evitar que desplaçaments des d'aquests municipis "posi en risc més llocs i més territoris". El Govern va decretar el confinament d'Igualada, Santa Margarida de Montbui, Vilanova del Camí i Òdena des de la mitjanit del 13 de març per un brot de coronavirus.

Summary: Salut preveu que el confinament de la Conca d'Òdena es mantingui després dels primers 14 dies


El cap de setmana ha acabat amb tres víctimes mortals per accidents de trànsit a Catalunya. El Servei Català de Trànsit ha informat que només una dels sinistres s'ha produït a la les carreteres catalanes, quan un turisme i ha xocat amb un camió que estava avariat i aturat a la C-25. Com a conseqüència de l’accident, ha mort el conductor del turisme, un home de 19 anys. El conductor del camió ha quedat ferit menys greu i l’han traslladat a l’Hospital de Vic. Les altres dues morts han sigut l'atropellament d'un home de 40 anys per un camió a la ronda Litoral de Barcelona, que es va produir dissabte a la matinada, i la caiguda d'un motorista de 19 anys a Sabadell d'aquest diumenge. Pel que fa a les afectacions viaries, les protestes del col·lectiu armilles grogues han provocat retencions a la Jonquera durant tot el cap de setmana.  Així doncs, aquest diumenge s'han produït  fins a 8 quilòmetres de cua a l’AP-7 a la Jonquera en sentit França, i quatre quilòmetres d'aturades a la N-II per les protestes en territori francès. També s'han registrat set quilòmetres de retencions a la C-16 a Cercs, de sis quilòmetres a l’A-2 a Pallejà per un accident en sentit Barcelona i a la C-14 obres a Oliana que han provocat una cua de sis quilòmetres en sentit Tàrrega. D'altra banda, dissabte a la tarda, el trànsit es va desenvolupar en general amb fluïdesa al conjunt de la xarxa viària, exceptuant els problemes a la Jonquera que van durar tot el dia i van causar fins a 10 quilòmetres d'aturades a l'AP-7. També es van registrar nou quilòmetres de retencions a a la N-145 a les Valls de Valira anant cap a Andorra. A més, un accident va tallar la via en els dos sentits a Bagà. De la mateixa manera, un sinistre va causar el tall de l’AP-7 a Altafulla.  Pel que fa a la mobilitat de divendres, a banda de les dues rondes de Barcelona, que van anar molt plenes per diverses incidències, les aturades més destacables van tenir lloc entre Sant Feliu i el Papiol a la B-23 per l’incendi d’un vehicle, que també va afectar l'AP-7 fins a Sant Cugat; i a Sant Vicenç dels Horts on un accident va provocar retencions de 10 quilòmetres a l'A-2 des de Cornellà.

Summary: Tres víctimes mortals en accidents de trànsit aquest cap de setmana a Catalunya


86 persones en risc d'exclusió social van aconseguir feina el 2018 a través de l'associació Barcelona Forum District (BFD), segons ha indicat l'entitat. Totes es van col·locar en alguna de les empreses que formen part de l'agrupació. Des del 2010 s'ha donat oportunitats de feina a 484 persones, indica la mateixa font. BFD va néixer aquell any com a reacció a la crisi econòmica i és un ens que no té ànim de lucre. L'entitat fa una tasca d'intermediació laboral i social al Districte de Sant Martí de Barcelona en col·laboració amb el programa 'Incorpora' de La Caixa i amb entitats socials de l'entorn. També hi col·labora l'Ajuntament de Barcelona, a través del Districte de Sant Martí. Les empreses que formen part de BFD acullen en pràctiques persones que fan cursos de formació ocupacional. Aquest any n'han estat 119 i, segons BFD, el 21% dels nous contractes que han fet durant l'any ha estat a candidats que havien fet aquestes pràctiques.

Summary: 86 persones en risc d'exclusió social van aconseguir feina el 2018 a través de Barcelona Forum District


Els equips d'emergències evacuen aquesta tarda un grup d'acampada amb 170 nens i adolescents, d'entre 8 i 18 anys, i monitors a Sant Mateu de Bages a causa de les pluges intenses que estan caient en aquesta zona de les comarques centrals. Els Bombers de la Generalitat han rebut l'avís poc després de dos quarts de sis que les tendes on s'ubicava el grup d'acampada han quedat inundades i que necessitaven el suport per sortir del lloc. Els afectats es troben sans i estalvis i estan sent traslladats al pavelló de Súria, on hi passaran tota la nit. Les pluges han caigut amb intensitat aquesta tarda a la zona de la Catalunya Central, sobretot a la comarca del Bages, on s'han recollit per exemple 33 litres a Guardiola de Berguedà en només mitja hora. Les fortes pluges també han arribat al prelitoral i han descarregat amb força al Vallès Occidental. Per exemple, a Vacarisses s'han registrat 21,5 litres en només trenta minuts.

Summary: Evacuen un grup d'acampada amb 170 nens i monitors a Sant Mateu de Bages a causa de les pluges intenses


Entre un 4 i un 5% dels usuaris del Trambaix i el Trambesòs no validen el títol de transport. Així ho ha apuntat aquest dimarts Humberto López, director general de TRAM, a la presentació de la campanya 'Tu ens importes', conjunta amb l'Autoritat del Transport Metropolità (ATM), que vol fomentar el civisme al tramvia. Precisament, el frau a l'hora de pagar el bitllet és un dels eixos de la iniciativa, que també aconsella fer servir les portes dobles per entrar als combois, agafar-se quan es viatja dempeus, no distreure's amb el mòbil en creuar les vies i cedir els seients reservats. D'altra banda, en l'últim any el Trambaix ha registrat 22 incidències per col·lisions i tocs amb cotxes, bicicletes o vianants, mentre que el Trambesòs n'ha tingut 17, segons dades de TRAM. Humberto López també ha posat el focus en la "problemàtica de persones que cauen" per no agafar-se quan viatgen dempeus, juntament amb el frau en la validació dels títols de transport. En aquest sentit, ha indicat que en ocasions sorgeix un "petit conflicte" quan es requereix el bitllet, ja que "no tothom ho accepta de bon grat", i ha manifestat que és "inadmissible la falta de respecte" que això suposa "envers aquells que el paguen". "Aquest és un sistema públic que presta un servei públic i necessitem que es financi amb aquell qui l'usa", ha afegit. López ha assegurat que "al Trambaix el frau és menor que al Trambesòs". A més, el director de TRAM ha situat els "incidents que són típicament de trànsit" com un dels principals factors que preocupen l'operador. Sobre aquest aspecte, es calcula que de mitjana hi ha 20 accidents per cada milió de quilòmetres recorreguts en tramvia. En contrast, d'acord amb xifres del TRAM, en vehicles particulars es registren 600 accidents per cada milió de quilòmetres.  Al 2005, quan es va començar a calcular l'índex d'incidents de trànsit al TRAM, aquest es situava en les 75 incidències per milió de quilòmetres al Trambesòs i en 90 al Trambaix, tal com han indicat fonts de l'operador. Actualment, en un any el Trambaix recorre aproximadament 1'3 milions de quilòmetres, i el Trambesòs, un milió. Al seu torn, el director de l'ATM, Pere Torres, ha remarcat que el TRAM continua sent el transport públic més ben valorat pels usuaris, segons la darrera Enquesta de Mobilitat en Dia Feiner, amb una puntuació de 7'7 sobre 10. En la mateixa línia, Torres ha avançat que "per primera vegada està més ben valorat pels usuaris de transport l'ús del tramvia que el cotxe privat". "Esperem que aquest fet arrossegui també els altres modes de transport perquè ens interessa, per una mobilitat més sostenible, tranquil·la i pacífica, que justament els ciutadans percebin que la qualitat que els ofereix el transport públic supera la que poden obtenir amb el seu propi transport", ha sentenciat. Pel que fa al civisme, Torres considera que al transport públic a l'àmbit de l'ATM "el comportament i l'actitud dels usuaris té una nota molt elevada". "És cert que hi ha incidències, persones que no paguen i a vegades pot haver-hi comportaments incívics. Contra aquests hem de lluitar, però és la minoria. És una part que ocupa molt la nostra atenció, però no és descriptiva de la realitat del transport públic", ha dit. La campanya 'Tu ens importes' s'ha presentat a l'estació de Francesc Macià amb diverses actuacions a les andanes i als combois del tramvia per part del grup de dansa urbana Kulbik Dance Company, que ha escenificat diversos comportaments incívics com no cedir el seient o no validar el títol de transport. L'ATM deixa en mans de l'Ajuntament un nou traçat del tramvia En ser preguntat sobre una possible unió dels tramvies, el director de l'ATM s'ha referit a l'acord entre l'Ajuntament de Barcelona i el Departament de Territori i Sostenibilitat per acceptar el traçat que determini el consistori. Torres ha afirmat que l'ATM rebrà "quan l'Ajuntament ho consideri oportú", la seva proposta de traçat i "a partir d'aquí", començarà "el desenvolupament del projecte". Per part del TRAM, Humberto López ha ressaltat el paper de l'ATM com a "organisme que fa la planificació del sistema de transport públic". "No tenim una idea pròpia, en el sentit que no hem fet aquest estudi. Simplement ens sotmetrem a allò que l'ATM en el seu moment indiqui com a la millor opció", ha manifestat. Pere Torres ha expressat que l'ATM espera que una unió dels tramvies repercuteixi "favorablement". En qualsevol cas, ha explicat que "cada vegada que entra en joc un nou servei, el que cal és reflexionar com la resta poden optimitzar-se per tal que el conjunt sigui molt més interessant i atractiu per la ciutadania". "Avui per avui és prematur determinar com pot influir" en altres sistemes de transport, ja que s'haurà de "parlar amb tots els operadors", més enllà del tramvia, i "analitzar els fluxos de mobilitat", ha subratllat.

Summary: Prop d'un 5% dels viatgers del Trambaix i el Trambesòs no validen el títol de transport


El periodista i escriptor Albert Forns (Granollers, 1982) és el guanyador del 40è Premi BBVA Sant Joan de literatura catalana amb l'obra 'Abans de les cinc som a casa', que reconstrueix la vida d'un barceloní dels anys 70 a partir de la troballa dels seus diaris al mercat de Sant Antoni. L'autor ha explicat que la novel·la és un homenatge al dietarisme i al protagonista de la història, aquell barceloní que als 70 va escriure aquells diaris trobats. El Grup 62 publicarà l'obra el 26 d'agost i el lliurament del premi serà al setembre en el marc de La Setmana del Llibre en Català. Convocat per la Fundació Antigues Caixes Catalanes, amb el suport de BBVA, el guardó està dotat amb 35.000 euros lliures d’impostos, a banda dels drets d’autor. Forns passejant un diumenge pel mercat de Sant Antoni es va trobar en una parada 13 llibretes, la primera de les quals hi posava Diari 1969-1970; la segona, Diari 1971-1972...  El periodista ha confessat que ha escrit diaris tota la vida i que li va sorprendre trobar-se aquests dietaris "venuts de qualsevol manera" al mercat de Sant Antoni. Aquest és el punt de partida de la novel·la amb el regateig per comprar-les i després per conèixer la vida del dietarista i com és que s'arriben "a malvendre al mercat de Sant Antoni".  El lector acompanyarà l'autor de la novel·la, llibreta per llibreta, per conèixer "el misteriós escrivent" del dietari. Com ha explicat Forns, hi ha una part de ficció, en la qual la seva feina ha estat intentar construir la vida del personatge a partir de deduccions dels seus textos. L'autor investiga qui era aquest veí de les Corts, l'Hilari, i imagina la vida que duia a la Barcelona d'aleshores, la ciutat de Can Jorba i els cinemes de sessió contínua. Ell era un comptable, un "senyor de la pesseta i el duro que acaba sent entranyable".  La novel·la no gira només al voltant de descobrir qui era el dietarista, sinó també del fet que uns documents tan personals com aquests arribin a les mans de l'autor. Hi ha una trama, ha afegit, d'investigació des dels antiquaris, les subhastes dels Encants fins al negoci de les llibreries de vell. Així mateix, Forns també es pregunta pel dietarisme i perquè les persones decideixen escriure dietaris.  A 'Abans de les cinc som a casa', Forns explica el que ha anat descobrint en cada llibreta. "El lectors acompanyen llegint algunes entrades dels diaris d'aquest personatge original", ha apuntat. A la novel·la hi ha una alternança de gèneres amb entrades dietarístiques, reflexions i assaig, quan es parla de la història del dietarisme. Ha apuntat també que els diaris mostren una vida rutinària, però en base de llegir-los "un s'adona de petites coses" que al final "amb la feina de novel·lista és trobar les coses extraordinàries d'aquesta vida ordinària". L'autor  Albert Forns Canal és periodista i escriptor. Va guanyar el Premi Documenta 2012 amb 'Albert Serra (la novel·la, no el cineasta)' i el premi Llibres Anagrama el 2016 amb 'Jambalaia'. 'Abans de les cinc som a casa' és la seva tercera novel·la. Obres rebudes Forns ha optat al 40è Premi BBVA Sant Joan sota el pseudònim Hilari Miralpeix, i el jurat ha declarat 'Abans de les cinc som a casa' guanyadora per majoria entre les 67 obres que hi optaven enguany. Entres les obres rebudes han predominat les novel·les, amb cinquanta-sis originals, seguides de sis reculls de narracions, dues memòries, dos llibre de viatges i un dietari. Trenta-set originals procedeixen de la demarcació de Barcelona, dotze de Girona, quatre de Tarragona i un de Lleida. També s’han presentat sis obres des del País Valencià, sis de les Illes Balears, una d’Andorra i una arribada d’Estats Units. El jurat del 40è Premi BBVA Sant Joan de literatura catalana ha estat format enguany per Jordi Coca, Pere Gimferrer, Giuseppe Grilli, Carme Riera i Gemma Lienas, que ha repetit com a darrera guanyadora del premi, ja que en la passada edició el guardó va quedar desert. També forma part del jurat, com a secretari sense vot, el director de la Fundació 1859 Caixa Sabadell, Joan Carles Sunyer. Premi  El Premi BBVA Sant Joan va ser instituït per Caixa Sabadell l’any 1981 amb l’objectiu de contribuir a l’impuls i normalització de la literatura catalana que vivia llavors -com totes les manifestacions culturals- una empenta renovada pels nous temps històrics. Enguany, degut a la situació creada per la pandèmia de la covid-19, s’ha decidit no fer al juny el tradicional acte de lliurament del premi a Sabadell.

Summary: Albert Forns guanya el 40è Premi BBVA San Joan de literatura catalana amb 'Abans de les cinc som a casa'


El sector de la distribució tradicional d'assegurances a Catalunya va tancar el 2016 amb un volum de negoci de 852,16 milions d'euros en primes intermediades, el que representa un 13,24% més que l'any anterior. Així ho detalla l'informe anual de la Documentació Estadística i Comptable (DEC) que realitza anualment la direcció general de Política Financera, Assegurances i Tresor del Departament de la Vicepresidència i d'Economia i Hisenda de la Generalitat. El subdirector d'Entitats de Crèdit, Asseguradores i Mediadors, Xavier Erbàs, ha assegurat, a través d'un comunicat de la Generalitat, que aquest 2016 "les asseguradores a Catalunya han posat fi a la recessió viscuda durant els darrers tres exercicis anteriors". Les assegurances de 'No Vida' estan encapçalades per les d'automòbils, assistència sanitària, multirisc de la llar, responsabilitat civil general i multirisc industrial i representen un 74,32% del negoci d'aquest sector. Baixa el nombre d'entitats, però incrementen les carteres Els corredors d'assegurances, tot i computar amb un nombre d'entitats un 3,32% inferior respecte el 2015, incrementen la seva cartera un 13,94% en l'agregat de Vida (71,24%) i No Vida (3,78%). D'altra banda els agents d'assegurances vinculats, amb un 1,92% menys d'entitats respecte al 2015, també veuen créixer la seva cartera en un 5,52% en l'agregat de Vida (0,06%) i No Vida (7,29%). Si s'analitza la variació interanual de la cartera dels mediadors d'assegurances, s'observa un creixement global del 13,24%, distribuït en vida i no vida, amb un 62,05% i 4,05%, respectivament. Pel que fa al pes dels diferents rams de No Vida, Autos encapçala la llista amb un 36,37%, lluny del nivell de concentració del 42,55% assolit l'any 2008, la qual cosa posa de manifest una major diversificació de la cartera; el segueixen assistència sanitària (13,66%); multirisc de la llar (9,62%); responsabilitat civil (8,08%) i multirisc industrial (6,59%). També destaca el creixement d'un 28% en volum de primes intermediades en Assegurances Agràries Combinades; seguit d'Accidents, Malaltia i Assistència Sanitària (17,56%); Incendis i Béns Naturals (17,116%); Defensa Jurídica (11,39%); Responsabilitat Civil (6,68%); i Autos (5,17%). Finalment, durant el 2016 es trenca la tendència positiva marcada en exercicis anteriors i disminueix l'activitat en Dependència (-65,82%); Assegurances de Crèdit i de Caució (-52,5%); Transports (-22,93%); i Decessos (-7,3%). El sector ocupa 3.207 treballadors Les empreses de mediació inscrites a la Generalitat proporcionen ocupació a 3.207 persones. La majoria d'aquestes companyies tenen concertats contractes de distribució amb un ventall d'entre 7 i 15 entitats asseguradores i el 93,42% situen la seva facturació en un màxim de 3 milions d'euros i, finalment, el conjunt de les sumes assegurades per responsabilitat civil professional puja a 1.490,8 milions d'euros.

Summary: La mediació d'assegurances genera 852,16 milions d'euros de negoci el 2016, un 13,24% més


Les quatre entitats sobiranistes que han convocat la mobilització de suport a Artur Mas, Irene Rigau i Joana Ortega davant el TSJC, han considerat la jornada d'inici del judici pel 9-N un "altre dia històric". L'ANC, Òmnium Cultural, l'AMI i l'ACM han remarcat que els milers de persones que han acompanyat l'expresident, l'exvicepresidenta i l'exconsellera són també un missatge a l'Estat espanyol, i han demanat que les institucions espanyoles ho entenguin com un clam dels catalans pel referèndum. "president Macià, president Companys, president Mas. Quants presidents pensa jutjar Espanya per escoltar la veu del poble?", ha arribat a dir el president d'Òmnium, Jordi Cuixart. A més, els presidents de les quatre entitats han acusat l'Estat de patir "demofòbia" i han defensat la mobilització d'aquest dilluns com una reivindicació d'aquesta democràcia que asseguren que li manca a Espanya.

Summary: Les entitats sobiranistes demanen a l'Estat que entengui la mobilització com un clam pel referèndum


Milers de persones s'han acostat aquest diumenge al Parc de la Ribera de Santa Perpètua de Mogoda, el poble natal de Jordi Cuixart, per homenatjar-lo a ell i a la resta de 'presos polítics' i exiliats al Festival 'Cultura contra la repressió' organitzat per Òmnium Cultural. Coincidint amb el 43è aniversari del president d'Òmnium, empresonat fa més de sis mesos a Soto del Real, músics, poetes, actors, amics i familiars han pujat a l'escenari per reivindicar la cultura "com una eina fonamental per recuperar els drets fonamentals que l'estat espanyol vol robar als catalans". Tampoc han volgut faltar a la cita els consellers cessats, Lluís Puig i Meritxell Serret, i el president Carles Puigdemont, que en un vídeo han donat les gràcies als assistents per "defensar la llibertat i fer front a la repressió". El vicepresident i portaveu d'Òmnium Cultural, Marcel Mauri, ha destacat que l'acte d'aquest diumenge "és la resposta solidària davant d'aquells que diuen que sóm violents" El festival, organitzat per Òmnium Cultural amb el suport de l'Ajuntament de Santa Perpètua de Mogoda, ha començat a dos quarts de dotze del migdia amb una concentració i una cercavila a la plaça de l'Ajuntament. Ja al Parc de la Ribera, als volts del migdia han començat gairebé vuit hores seguides d'actuacions diverses.  Les primeres han estat reservades per grups locals de Santa Perpètua molt relacionats amb Jordi Cuixart com el grup d'animació infantil la Belluga o Brassband, o els PinkPoni, grup format per amics de Cuixart. A partir d'aquí, per l'escenari i davant milers de persones que han desafiat el sol i la calor, ha anat passant una nodrida representació del món cultural català amb noms com Marina Rossell, Animal, Gossos, Gemma Huguet, Brams, Gerard Quintana i Josep Thió, entre molts d'altres. Actors, escriptors, poetes i periodistes també han volgut felicitar Jordi Cuixart en el seu aniversari i recordar els polítics a la presó i a l'exili. Així, Sílvia Bel, Roc Casagran i Àurea Màrquez han llegit poemes i David Fernàndez, Sebastià Alzamora o Bel Olid també han tingut oportunitat de denunciar la situació injusta que viuen per culpa d'un estat, l'espanyol, que l'única eina que coneix és la repressió. Malgrat que ha estat una festa d'aniversari sense la presència del principal protagonista, l'humor ha tingut una presència molt destacada i terapèutica durant tot l'acte. Personatges televisius i radiofònics com en Peyu, l'Òscar Dalmau i l'Òscar Andreu han fet riure els assistents amb els seus monòlegs. Els moments emotius també s'han anat succeint al llarg de la jornada com quan veïns i amics de Cuixart han llegit un text escrit pel president d'Òmnium a Soto del Real, quan els assistents han cantat l''aniversari feliç' amb Marina Rosell, les intervencions dels familiars o quan s'ha recordat a Muriel Casals.  En el seu escrit, Cuixart ha donant les gràcies a tots els participants i assistents al festival. Entre d'altres coses, ha encoratjat tothom a seguir defensant les seves idees de manera pacífica davant un estat repressiu que no entén que la solució al  conflicte passa pel diàleg. "Voldrien que ens autocensuréssim per por a les represàlies, que deixéssim de ser crítics i oblidar-nos de com de saludable és la dissidència, voldrien que deixéssim de cantar rap no perquè els espanta les lletres sinó perquè no volen que se sàpiga la veritat", ha afirmat.  També han volgut participar, en aquest cas a distància, els consellers cessats, Lluís Puig i Meritxell Serret, i el president Puigdemont que ha recordat que la cultura "és un instrument fonamental en democràcia, i més quan està en perill, perquè és la biga mestra per garantir la cohesió social". Per això, el president ha encoratjat a seguir fent actes com el d'avui i a utilitzar la cultura com a eina per expressar les idees.  Cultura contra la repressió Al seu torn, el vicepresident i portaveu d'Òmnium, Marcel Mauri, ha destacat que l'acte d'aquest diumenge és la resposta solidària davant l'estat espanyol que "només sap respondre amb imposició i repressió" com es va tornar a demostrar ahir dissabte durant la final de la Copa de futbol on la policia va requisar samarretes grogues. "Seguirem endavant per construir un país lliure on la cultura sigui un pilar fonamental per recuperar els drets fonamentals que ens estan robant", ha afegit. A més, Mauri ha destacat que l'atac contra la llibertat d'expressió d'ahir demostra que l'estat espanyol "es veu cada cop més arraconat" per una Europa "que diu prou a la repressió" i que no sap com aturar un moviment pacífic. "Quan persegueixen samarretes és que han perdut el nord", ha reblat.

Summary: Milers de persones homenatgen i reclamen la llibertat dels 'presos polítics' i el retorn dels exiliats a Santa Perpètua de Mogoda


La plataforma Lleida Lliure de Franquisme ha presentat aquest divendres una demanda al Jutjat contenciós pel nomenclàtor franquista dels carrers de Lleida. Consideren que l'Ajuntament de Lleida està incomplint la llei de Memòria Història. Aquesta demanda estava prevista que es formalitzés el 18 de juliol passat, però el jutge va suspendre temporalment el termini perquè, tal com explica la plataforma, la Paeria no havia presentat tota la documentació requerida, que ara sí que ha aportat. La demanda s'ha presentat després que el jutjat contenciós de Lleida va acceptar el recurs presentat el passat 20 de març per col·lectius polítics, memoralístics i sindicals aplegats al manifest Lleida Lliure de Franquisme en què denunciaven el "silenci administratiu" a la petició que el grup municipal de la Crida per Lleida - CUP va fer a Alcaldia per la substitució dels nou carrers amb noms de reconeguts franquistes (Alcalde Areny, Alcalde Montanya, Alcalde Sangenís, Sangenís Bertran, Lluís Besa, Alcalde Recasens, Germans Recasens, Carmelo Fenech i Juan Manuel Nadal i Gaya).  L'advocada de la plataforma, Esther Sancho, explica que s'han presentat al jutjat un total de 45 documents, com ara documentació que acredita que des de fa més de deu anys, diverses entitats han demanat a la Paeria que canviés els noms d'alguns carrers relacionats amb el franquisme, fins i tot abans que s'aprovés la llei de memòria històrica, sense obtenir resposta positiva per part de la Paeria. També s'han presentat documents que acrediten que les persones que donen nom a aquests nou carrers, van participar de manera activa en delictes contra la humanitat i per tant no poden tenir un carrer dedicat ja que incompleix de ple la llei de memòria històrica. La plataforma, en la seva demanda, també sol·licita que es demani al Tribunal Militar tercer de Barcelona documents de consells de guerra que encara custodia i en què l'acalde Areny, explica Sancho, signa l'ordre d'execució d'alguns lleidatans. La néta d'Antoni Cantano, un dels represaliats pel franquisme, Rosa Peñafiel, lamenta l'actitud de l'Ajuntament de Lleida i del seu paer en cap, que "mostra un immobilisme absolut cap a la dreta, negant-se a retirar el nom d'aquests carrers". Peñafiel ha afegit que la lluita al carrer la tenen guanyada i que ara esperen guanyar-la als jutjats. "Mantenir aquests carrers incompleix l'article 15.1 de la llei de Memòria Històrica, que prohibeix l'exaltació del règim franquista" assenyalava l'advocada Esther Sancho. En aquest sentit, els dos darrers plens de la Paeria de Lleida van aprovar la retirada de medalles de la ciutat a deu alts càrrecs del franquisme i restituir la dignitat dels funcionaris municipals depurats per la dictadura.  Els signants de la demanda són la Comissió de la Dignitat, Acaba amb la Placa, Dones de Lleida, La Baula, Crida per Lleida, Comú de Lleida, ERC de Lleida, CGT, ICV de Lleida, Intersindical - CSC, Podem, SEPC i Arran. També membres d'alguns dels col·lectius demandants (Comú, ERC, Crida, Podem, Dones de Lleida), aplegats sota la plataforma Lleida Lliure de Franquisme.

Summary: Lleida Lliure de Franquisme presenta una demanda al jutjat contra la Paeria pel nomenclàtor franquista de nou carrers


Les estacions d'esquí nòrdic del Pirineu català obriran les seves instal·lacions a mig gas durant el Pont de la Puríssima. Sant Joan de l'Erm, Lles de Cerdanya, Guils Fontanera i Tavascan, asseguren quilometres esquiables a les seves estacions, mentre que la resta d'estacions de la Mancomuntat Tot Nòrdic, Tuixent-LaVansa, Aransa i Virós, només poden dir que obriran les instal·lacions i que hi haurà circuits per fer en raquetes marcats. La tècnica de la Mancomunitat, Imma Obiols, ha apuntat que "som optimistes, fa fred a les nits i la neu es manté amb bona qualitat, així que qui vagi a esquiar trobarà bones condicions". Enguany el forfet de temporada de l'esquí de fons inclou un xip electrònic per tal de comptabilitzar l'afluència d'esquiadors a les estacions. Les estacions d'esquí de fons de la Mancomunitat Tot Nòrdic, Sant Joan de l'Erm, Lles de Cerdanya, Guils Fontanera i Tavascan, obriran aquest pont amb una mitja de uns deu quilòmetres esquiables a més dels circuits de raquetes marcats. Des de la Mancomunitat, es valora molt positivament ja que no tots els anys es pot obrir pel pont de la Puríssima. Tot i que les condicions no són les millors, explica Obiols, esperem que "arribin noves nevades que assegurin un bon nadal i una bona temporada d'esquí de fons". Una de les novetats d'enguany de la Mancomunitat és la incorporació de un xip electrònic al forfet de temporada. Obiols senyala que "aquest xip ens permetrà saber els esquiadors que van a cada estació, d'on provenen i quines són les preferències a l'hora de practicar l'esport". En aquest sentit afegeix que "fins ara només sabíem en quina estació es feien el forfet, ara podrem conèixer els hàbits dels esquiadors". El director de Sant Joan de l'Erm, Miquel Prat, ha manifestat que "s'han preparat les pistes, s'han senyalitzat i s'han reforçat de neu per a que tot estigui apunt pel pont". Prat ha dit que "els gruixos no són excessius, però és un bon pas poder obrir per la puríssima, si aquest pont no es pot esquiar bé, almenys per Nadal si apunta bé la cosa". Prat ha dit que "tenim uns nou quilometres esquiables, reforçarem algun punt per tal que la qualitat sigui l'adequada".

Summary: Les estacions d'esquí de fons del Pirineu obriran a mig gas pel Pont de la Puríssima


El Tribunal Superior de Justícia de Catalunya (TSJC) ha admès a tràmit la querella presentada per la Fiscalia Superior de Catalunya contra la presidenta del Parlament, Carme Forcadell, pels delictes de prevaricació i desobediència per permetre que el passat 27 de juliol la cambra votés les conclusions de la comissió d'estudi del Procés Constituent. Un funcionari ha lliurat aquest mateix dimarts a la presidenta del Parlament la notificació a la cambra catalana. Es tracta d'una notificació motivada d'onze pàgines, set de les quals recullen la part principal de la querella de la fiscalia. La presidenta del Parlament té ara tres dies per presentar un recurs de súplica. En la interlocutòria, el tribunal recull bàsicament la literalitat dels fets presentats per la fiscalia com a suposadament delictius, i no entra a valorar-los. "La valoració ha de limitar-se a un judici de versemblança sobre la qualificació delictiva dels fets denunciats i la seva presumpta atribució al querellat o denunciat, sense que en aquest moment processal puguin ni hagin d'oferir-se majors explicacions ni proves, en tant la resolució d'admissió és precisament la que obre la investigació judicial", afirma. El TSJC també recull la interlocutòria del Tribunal Constitucional del passat 6 d'octubre que afirma que Forcadell va cometre un "incompliment objectiu del seu deure d'impedir o paralitzar qualsevol iniciativa que suposi ignorar o eludir els mandats" del TC contra la declaració d'inici de la 'desconnexió' per part del Parlament del 9 de novembre del 2015 i de la prohibició d'aprovar les conclusions de la comissió d'estudi del Procés Constituent. El suposat incompliment va ser advertit pel TC a Forcadell, i per això el TSJC considera que "s'imposa l'admissió a tràmit de la querella en valorar inicialment com a possible la comissió d'un delicte de desobediència i eventualment d'un delicte de prevaricació". La querella, de 30 pàgines i signada pel fiscal superior de Catalunya, José María Romero de Tejada, es va presentar el passat 19 d'octubre després de l'ordre rebuda per la fiscal general de l'Estat, Consuelo Madrigal. El text de la querella no tanca la porta a ampliar la causa contra més càrrecs o autoritats, com els portaveus parlamentaris de JxSí i la CUP, Jordi Turull i Anna Gabriel, respectivament, ja que van demanar entrar aquesta votació a l'ordre del dia. La sala d'admissions de la Sala Civil i Penal que ha admès a tràmit la querella del ministeri públic està formada pels magistrats Jesús Maria Barrientos, que és el president del TSJC, Maria Eugènia Alegret, expresidenta del TSJC i que ha estat designada instructora de la causa, i Carlos Ramos. Ara Alegret començarà a investigar el cas i a ordenar diligències d'instrucció a petició de les parts, a més de resoldre inicialment els recursos que li presentin. En una visita a Lleida amb tota la Sala de Govern, Barrientos no ha volgut valorar l'admissió a tràmit i s'ha remès a la interlocutòria.

Summary: El TSJC notifica a Forcadell l'admissió a tràmit de la querella de la Fiscalia per desobediència i prevaricació


La tercera edició del BCN Film Fest ha superat els 15.000 espectadors, un 76% més que l'any passat, segons les xifres que difonen els organitzadors del certamen audiovisual. 'Litus', de Dani de la Orden, va obrir el festival el 22 d'abril, que va acabar el 30 del mateix mes amb l'estrena a l'Estat en pantalla gran de 'La balada de Buster Scruggs', el western dels germans Joel i Ethan Coen per a Netflix. El certamen, que ofereix entrades a 2,90 euros i ha exhibit 66 pel·lícules en 102 sessions, ha penjat el cartell d'aforament ple en 18 ocasions. Els Cinemes Verdi de Barcelona van acollir dimarts passat l'entrega de premis a les pel·lícules guanyadores. El guardó a la millor pel·lícula ha estat per a 'Soledad', de l'argentina Agustina Macri, filla del president del país sud-americà. Pel que fa a la resta de premis, el de la Crítica ha estat per a 'La vida sense la Sara Amat', de Laura Jou. En aquesta categoria hi ha hagut una menció especial per a 'La mirada de Orson Welles', de Mark Cousins. El premi del Públic a la Millor Pel·lícula Catalana ha estat també per a 'La vida sense la Sara Amat'. A banda, el premi a la Millor Música ha estat per a 'El secreto de las abejas', musicada per la compositora Claire M. Singer. Aquí també hi ha hagut una menció especial per a 'La tragedia de Peterloo', la música de la qual és de Gary Yershon. El premi del Públic a la Millor Comèdia ha estat per a 'De la Índia a París en un armario de Ikea', de Ken Scott. I el premi Educacine ha estat per a 'La tragedia de Peterloo', dirigida per Mike Leigh. De les 66 pel·lícules, 3 han estat estrenes mundials, 2 internacionals, 1 europea, 22 espanyoles i 9 catalanes. 21 dels films han estat dirigits per dones. Finalment cal destacar que els organitzadors han anunciat que la quarta edició del festival se celebrarà del 17 al 24 d'abril del 2020.

Summary: Més de 15.000 espectadors a la tercera edició del BCN Film Fest, un 76% més que l'any anterior


La 23a edició del Festival Sónar ha arrencat aquest dijous amb una primera jornada diürna en què brillen les sessions de The Black Madonna, Kenny Dope (ex de Masters at Work), Mad Professor compartint escenari amb The Spanish Dub Invasion, l’MC anglesa Lady Leshurr i el recital de piano clàssic de James Rhodes. Una vegada més, eclecticisme musical i propostes que van d’un extrem a l’altre de l’electrònica, i que en ocasions se’n desmarquen. Ubicat de nou a la Fira de Montjuïc, el recinte diürn del Sónar ha tornat a arrossegar milers d’assistents, alguns des de primeríssima hora de la tarda. El ritual es repetirà divendres i dissabte, dos dies en què també té lloc la programació de nit al recinte firal de Gran Via.  De les 130 actuacions programades en aquesta Sónar 2016, bona part tenen lloc a plena llum del dia, durant les tres jornades de sessions i concerts que se celebren (per quart any) en diversos pavellons de Fira de Montjuïc i a la Plaça del Univers.   Pels quatre escenaris que disposa el festival han començat a desfilar des de la una del migdia els primers artistes d’aquesta edició. Entre les actuacions més matineres destacava l’aliança entre tres referents del reggae i el dubstep estatals (Sr.Wilson, Lasai i George Palmer) amb un convidat d’excepció: el britànic Mad Professor, pioner del roots i el dub. Junts han assaltat el gran escenari del Sónar Village batejats com The Spanish Dub Invasion. Aquest show és una prova més que Sónar no és restrictiu quant a les propostes musicals ni se cenyeix estrictament a l’electrònica. En aquest sentit, l’exemple més paradigmàtic és James Rhodes, pianista clàssic britànic que també ha ofert un recital aquest dijous (a l’auditori del Palau de Congressos) i ha convocat una gran audiència. Rhodes ha amenitzat el concert amb reflexions personals i contextualització de les peces que toca. Reflexions, algunes, que ja ha plasmat al seu llibre “Instrumental. Memòries de música, medicina i bogeria”, un èxit de vendes.  I en el llistat d’artistes no estrictament electrònics avui destacava també Lady Leshurr. Una jove MC britànica que ha sacsejat l’escenari amb la seva força. Tot i la joventut, Leshurr compta per milions els visionats d’alguns dels seus temes penjats a Youtube.  Si bé les propostes musicals són prou variades, és evident que la música de ball segueix sent la reina, i també el reclam de bona part del públic del Sónar, disposat a moure el cos tant de dia com de nit. En aquesta parcel·la, s’esperava amb ganes l’actuació de The Black Madonna, la dj i productora nord americana que ha agitat l’escena de Chicago tant per la seva frescor com pel compromís amb l’underground, el feminisme i la filiació queer.  Les sessions de dj s’han succeït pels tres escenaris principals durant la tarda, amb actuacions de l’equatorià Nicola Cruz, els francesos Acid Arab –electrònica amb aires arabitzants- o la hipnòtica Sevdaliza.  Les darreres propostes de la jornada són, a l’escenari village, el canadenc Bob Moses i per tancar el nom destacat de Kenny Dope, ex component dels populars Masters at Work. Als altres dos escenaris tancaran el dia Tuff City Kids i David August.  Doble concert inaugural La inauguració oficial del Sónar torna a L’Auditori de Barcelona després de tres anys, amb l’espectacle ‘Become Ocean’ del compositor John Luther Adams. L'obra, guanyadora d'un Grammy aquest any i d'un Premi Pulitzer el 2014, serà interpretada per l'Orquestra Simfònica de Barcelona i Nacional de Catalunya (OBC), dirigida per Brad Lubman. 'Become Ocean' és una experiència de 42 minuts de música inspirada en la massa oceànica del Pacífic que vol alertar sobre la destrucció dels espais naturals i remarcar la importància dels mars com a origen de la vida. La producció entre totes dues entitats reprèn la col·laboració que havien mantingut entre el 2003 i el 20011. D’altra banda, al recinte firal de Gran Via se celebra una prèvia de les nits de festival (divendres i dissabte) amb un concert únic del dj Fatboy Slim. Aquesta és la inauguració oficiosa del festival, organitzada en col·laboració amb Estrella Damm, i que els darrers anys ha estat protagonitzada per The Chemical Brothers, Kraftwerk o Pet Shop Boys.

Summary: El Sónar 2016 obre el teló a plena llum del dia


Els cupaires no s'enroquen en la data i treballen en base a un "principi d'acord" amb JxSí per una proposta de resolució conjunta sobre la consulta de cara al debat de política general  ACN Barcelona.-La CUP ha posat sobre la taula que se celebri el referèndum vinculant sobre la independència "abans del juliol de 2017". Així ho reflecteixen en les propostes de resolució que han registrat de cara al debat de política general que arrenca aquest dimecres al Parlament, tot i que l'esquerra anticapitalista no es mostra enrocada en la proposta de data. Els cupaires insten al Govern a treballar amb una pregunta binària  i a posar en marxa "els dispositius legislatius i executius" per dur-lo a terme. En concret, una Llei de Referèndum que reguli els cens, els col·legis i les juntes electorals. El portaveu parlamentari adjunt de l'esquerra anticapitalista, Albert Botran, s'ha mostrat disposat a la negociació i ha apuntat que hi ha un principi d'acord amb JxSí perquè pugui tirar endavant una proposta de resolució conjunta. Els cupaires estenen la mà a CSQEP en els textos sobre el procés constituent i han defensat tirar endavant mesures de fiscalitat progressiva.   La CUP ja ha presentat les seves 20 propostes de resolució de cara al Debat de Política General  sobre tres grans eixos: ruptura i unilateralitat, procés constituent  i sobre repartiment de riquesa en base una fiscalitat progressiva. En clau de referèndum, els cupaires plantegen que el Parlament es comprometi que Catalunya celebrarà un referèndum vinculant "abans del juliol del 2017" amb una pregunta binària sobre una eventual república independent, diu el text.  La data coincideix amb l'esgotament del termini de 18 mesos que es va fixar al full de ruta independentista Junts pel Sí. En la proposta de resolució, els cupaires asseguren també que aquests plantejaments "no queden subordinats a l'eventual autorització o denegació de celebració del referèndum per part dels òrgans de l'Estat".  En qualsevol cas, l'esquerra anticapitalista afirma que aquesta proposta de resolució és sobre la taula però que no respon a cap posició enrocada.  De fet, fonts del grup parlamentari han subratllat l'esforç de treball conjunt entre la CUP i Junts pel Sí en aquest sentit i han emmarcat les PR del Debat de Política General en una proposta de màxims.  Precisament en aquest sentit, el diputat cupaire Albert Botran ha assegurat que estan "compromesos a negociar-la" amb Junts pel Sí i que de fet hi ha "un principi d'acord" perquè els dos grups independentistes puguin presentar-la conjuntament. "Que es pugui concretar al màxim, tot el que vagi en aquest sentit és positiu", ha suggerit Botran en roda de premsa al Parlament.  Alhora, l'esquerra anticapitalista demana al Govern que es posi a treballar per "activar els dispositius legislatius i executius" per al referèndum. en aquest sentit volen una ponència que elabori una Llei de Referèndum que de base reguli el cens, els col·legis i les juntes electorals. I volen un  mecanisme de control a la cambra que comenci a treballar com a tard a finals d'any.  En la proposta de resolució dels cupaires sobre referèndum, volen també que el Parlament insti el Govern a convocar un nova cimera política i social de favorables a l'autodeterminació per treballar "políticament en la definició i fermesa d'aquesta convocatòria de referèndum".  Mà estesa a Catalunya Sí que es Pot Els cupaires no només volen consensuar resolucions amb Junts pel Sí. Volen arrossegar Catalunya Sí que es Pot al procés constituent. Per això en una proposta de resolució, l'esquerra anticapitalista vol impulsar un Consell Assessor en el termini d'un mes format per experts econòmics, nacionals i internacionals perquè "assessori" sobre polítiques públiques.  Els cupaires, que volen deixar sense efecte els topalls de dèficiti i la priorització del pagament del deute per davant de les polítiques socials, ha posat sobre la taula les polítiques en clau fiscal, i de caràcter progressiu. En aquest sentit, volen modificar l'IRPF –"fer-lo més progressiu afegint nous trams o modificant el ja existents i els seus límits per la banda superior i reduint les deduccions existents"-, l'impost de Patrimoni –"per eliminar el mínim exempt"-, i el de l'impost de successions i donacions per "retornar a la regulació del 2008".

Summary: La CUP proposa celebrar el referèndum vinculant abans del juliol del 2017


L'executiu espanyol reforça el DNI com a eina "excloent" d'identificació i restringeix el ventall de servidors on es pot emmagatzemar dades ACN Madrid.-El Consell de Ministres ha aprovat aquest dijous un reial decret Llei de mesures “urgents” en matèria de telecomunicacions que segons el president del govern espanyol, Pedro Sánchez, ha de combatre la “república digital” que impulsa l’independentisme, i que passa, entre altres, pel reforçament del DNI com a eina “única i excloent” d’identificació i per la prohibició que les administracions espanyoles dipositin informacions a servidors de fora de la UE. A la roda de premsa posterior al Consell de Ministres la vicepresidenta en funcions Carmen Calvo ha justificat per raons de “seguretat” i a la proximitat de les eleccions el fet que l’executiu aprovi el decret a poques hores de l’inici de la campanya electoral. Malgrat que la vicepresidenta ha esquivat la qüestió quan se li ha preguntat en roda de premsa, fonts de La Moncloa han explicat després que l’executiu té coneixement que la Generalitat disposa en els moments actuals de servidors fora de la UE.  El decret té rang de llei i es publicarà al BOE el dimarts, i no aquest divendres, perquè ha patit “petits ajustaments al Consell de Ministres”, segons Calvo. De fet ha estat el mateix president del govern espanyol en funcions, Pedro Sánchez, qui l’ha portat en mà al Consell de Ministres, un fet que segons la vicepresidenta és “habitual” i no té res d’excepcional.  Segons la documentació que ha facilitat La Moncloa el decret incorpora mesures per reforçar el DNI espanyol com a única eina d’identificació. Segons Calvo apuntala el seu caràcter “exclusiu i excloent” i és l’únic document amb valor suficient d’acreditació sobre la identitat i les dades del titular.  En segon lloc, el decret estableix que les administracions espanyoles tenen l’obligació de les administracions espanyoles d’ubicar les dades de què disposen en servidors de la UE, i no de fora. Això és, segons Calvo, per garantir l’accés a les dades i evitar que existeixin dades en “paradisos digitals”. Prèviament, i en una entrevista a Onda Cero, Sánchez ha vinculat aquest punt a la “república digital” que impulsa el govern de la Generalitat. Fonts de La Moncloa han explicat després de la roda de premsa del Consell de Ministres que l’executiu disposa de proves que la Generalitat té en aquests moments servidors fora de la UE.  En total, segons l’executiu espanyol, el decret afecta set ministeris. Té set articles, una disposició addicional tres transitòries i tres finals. A més, té com a objectiu evitar possibles ciberatacs a infraestructures i hackeig de dispositius mòbils i sistemes industrials. Incorpora també mesures de protecció de dades personals.  Raons “d’urgència” Calvo ha defensat en roda de premsa la urgència del decret. Segons ha apuntat, afecta a situacions de “l’ordre quotidià de les nostres vides” on cal “reaccionar tan aviat com sigui possible”. “Si no ho féssim tenint en compte que estem a les portes d’una campanya electoral i passaran dies fins a un nou govern, podrien passar setmanes i és millor reaccionar tan aviat com sigui possible”, ha dit.  “Reaccionem quan ho hem de fer per tranquil·litat i garantia de la responsabilitat que el govern d’Espanya té en aquesta situació i respecte a algunes situacions a Catalunya”, ha sentenciat Calvo.

Summary: La Moncloa justifica la “urgència” del decret de seguretat digital adduint que el Govern té servidors fora de la UE


El conseller d'Acció Exterior, Alfred Bosch, ha demanat a l'independentisme que utilitzi la seva "fortalesa" al seu favor a la taula de diàleg en el primer cop que "s'arrossega" el govern espanyol "per parlar d'autodeterminació i el fi de la repressió". En una entrevista a Catalunya Ràdio, Bosch ha dit que "sembla que ara s'obre una oportunitat" i ha considerat que la posició de "força" de l'independentisme s'està utilitzant "de forma intel·ligent". Bosch ha dit que encara no se sap qui integrarà la delegació catalana. Amb tot, ha dit que ha de "donar certa esperança" que a la taula hi haurà vuit persones que estaran per l'autodeterminació, tenint en compte els perfils de Pablo Iglesias i Manuel Castells, sumats als sis membres del Govern. El conseller ha explicat que convocarà la comissió bilateral, que presideix, "tan aviat com sigui possible" un cop tinguin una "estratègia clara" sobre els temes a abordar. De fet, ha dit que en la reunió del consell executiu de dimarts n'examinaran les prioritats. També ha dit que fa dues setmanes ja va demanar als departaments que comuniquessin "els temes susceptibles" d'anar a discussió en aquest espai. "La convocarem quan la tinguem madura, que no ens deixem ni un dels temes", ha reiterat el conseller, que ha insistit que aquests "greuges" s'han de tractar en aquest òrgan i no en la taula de negociació que es constituirà dimecres vinent entre els dos executius.  Sobre les desavinences en l'estratègia entre JxCat i ERC al Govern, que Bosch ha descrit com a "tensió creativa", ha dit que "sempre hi ha hagut aquestes diferències" en moments com el 9-N, l'1-O o el 21-D i que després tot "passa a la història". Sobre la figura del mediador, el conseller ha insistit que és "important" però que "el diàleg ha de començar d'una vegada".

Summary: Bosch demana utilitzar "la força" de l'independentisme en el primer cop que "arrossega" el govern espanyol a dialogar


El secretari general de la JNC i diputat al Congrés del PDeCAT, Sergi Miquel, ha respost el diputat d'ERC al Parlament Ernest Maragall que aquests dies el debat se centra en com investir Carles Puigdemont president i no de generar màrtirs. "El president que va tenir més suport de les llistes independentistes va ser Puigdemont i el que hauríem de fer és mirar com l'investim", ha dit Miquel, que creu que la resta és "desviar el focus d'atenció". El secretari de la JNC creu que qualsevol fórmula és vàlida per investir Puigdemont i que tant és "si es fa de forma més creativa o no", i ha apuntat que tots els escenaris resten oberts. La JNC ha celebrat aquest dissabte el seu primer consell nacional de l'any des de Valls. A la cloenda han assistit Jordi Turull i Josep Rull, que han estat rebuts amb crits de 'Llibertat' i 'Independència'. Miquel ha dit que Puigdemont "contempla totes les possibilitats" sobre si venir a Catalunya o no per la investidura tot aprofitant la immunitat que tenen els diputats del Parlament. "Això li dona unes garanties, o li hauria de donar, i en cas que ell vingui es posaran a prova", ha comentat Miquel, que creu que hi ha cert risc que això s'incompleixi perquè "el govern espanyol s'ha saltat les garanties dels ciutadans i dels càrrecs electes de manera sistemàtica". "No és garantia per la seva mateixa protecció però sí que és un dret reconegut", ha afegit el diputat del PDeCAT al Congrés, que creu que si l'executiu de Mariano Rajoy s'ho salta ho farà "a ulls de tots els ciutadans i en contra del mandat democràtic del 21-D". Sobre si la investidura podria fer-se de manera telemàtica, Miquel li ha restat importància. "Té molt poc valor en la forma en què es faci, sinó que continuï sent ell president", ha dit. "Qualsevol forma és vàlida sempre que la legitimitat d'aquest govern pugui ser restituïda i es comenci a treballar". "Si es fa de forma més creativa o convencional no és important", ha conclòs. El secretari general de la JNC també ha fet referència a la sortida que podria fer dilluns Puigdemont cap a Dinamarca. "Té llibertat de circulació i pot fer allò que cregui oportú" ha dit Miquel, que creu que aquesta sortida no posaria en risc "ni la seva persona ni la majoria parlamentària ni el futur polític de Catalunya". Finalment, Miquel creu que, tot i que el plantejament d'Esquerra a les eleccions no era el mateix que el de Junts per Catalunya, que optava per restaurar el mateix govern anterior al 155, ara tots han llegit els resultats i entès les prioritats. "Tothom farà el que ha de fer perquè la voluntat expressada a les urnes es faci real al més aviat possible", ha dit, convençut.

Summary: Sergi Miquel (JNC) respon a Maragall que el debat se centra en com investir Puigdemont president i no de generar màrtirs


ACN Sabadell.-Sabadell compta amb un nou col·lectiu en defensa de la municipalització. Es tracta de la Plataforma en Defensa dels Serveis Públics, que té per objectiu tornar a deixar en mans de l'Ajuntament alguns dels serveis que fins ara han estat sota el control del sector privat. El nou ens ha elaborat un manifest en què assegura que la seva voluntat és reduir costos per revertir en benefici dels sabadellencs.  La plataforma assegura que té per objectiu garantir uns serveis públics "de qualitat, eficients i al servei de les necessitats de la ciutadania" a través d’una gestió "transparent, però també garantir els drets dels treballadors de les empreses". De la mateixa manera, afirma que  preveu reduir els costos per revertir en benefici del ciutadà, i implicar els veïns en la formació i organització en temes de caràcter ambiental i social. El text es presenta en un moment en què l’Ajuntament, format per quatre forces d’esquerres (ERC, Unitat pel Canvi, Crida per Sabadell, Guanyem Sabadell), ha posat en marxa la maquinària per analitzar tots els contractes que s’han privatitzat en els darrers anys i per estudiar si seria més rendible recuperar-ne el seu control. Un exemple és la recollida de la brossa i la neteja viària, actualment en mans de Smatsa, però també la gestió de l’aigua, on el consistori hi té una participació del 20%. Per ara l'executiu local ha municipalitzat el servei de la grua i a partir de l'1 d'abril la zona blava passarà a mans de l'empresa pública Vimusa.

Summary: Creen una plataforma per fomentar la municipalització de serveis a Sabadell


El president del govern espanyol, Pedro Sánchez, ha atribuït la negativa del PP a donar suport a la cinquena pròrroga de l'estat d'alarma en el debat de dimecres passat al Congrés dels Diputats al pacte amb EH Bildu per a la derogació de la reforma laboral del 2012 i que ha provocat que la patronal s'aixequés de la taula de diàleg. Segons ha argumentat el president espanyol, el 'no' dels populars, que ha qualificat d'"insòlit", va fer que els partits amb menys representació obrissin la interlocució amb l'executiu espanyol per oferir el seu suport posant a la taula "altres debats que no tenen res a veure amb l'emergència sanitària ni la salut pública". D'altra banda, Sánchez s'ha mostrat convençut que el diàleg social es recuperarà aviat. En roda de premsa des de La Moncloa aquest dissabte al migdia, Sánchez ha recordat que la intenció inicial era prorrogar l'estat d'alarma un mes però que al final es va optar per quinze dies. El president espanyol ha defensat que és l'instrument jurídic més "eficaç" per limitar la mobilitat i el dret a reunió, dues mesures que ha dit que eren imprescindibles per evitar l'expansió del coronavirus.  "Si no s'hagués aprovat [l'estat d'alarma], demà mateix qualsevol persona de qualsevol territori amb independència que qualsevol condició epidemiològica podria haver agafat el cotxe i anar a la seva segona residència de la costa o la muntanya", ha assegurat Sánchez, que també ha dit que al mateix temps no s podria restringir la reunió a 10 persones. "A judici del govern s'hagués posat en risc tot el que s'ha aconseguit en les darreres deu setmanes", ha justificat. Per Sánchez, que el PP no donés suport a la pròrroga de l'estat d'alarma, o almenys s'abstingués, va fer que es posés en risc va fer que els grups amb poca representació oferissin el seu suport a canvi de mesures relacionades amb l'aprovació o derogació de lleis, en referència a la reforma laboral, o qüestions relacionades amb el finançament. "L'objectiu fonamental era tirar endavant la pròrroga de l'estat d'alarma", ha assenyalat. Amb tot, el president del govern espanyol ha deixat la porta oberta a intentar aprovar una sisena pròrroga de l'estat d'alarma, tot i que ha matisat que no vol dir que hagi de ser així sinó que anirà en funció de l'evolució epidemiològica de la covid-19. En aquest sentit, ha comentat que Espanya ja és a prop del "final del túnel" però que l'epidèmia no ha acabat. Sobre les conseqüències del pacte amb EH Bildu sobre la derogació de la reforma laboral i el cop de porta de la patronal al diàleg social, Sánchez s'ha mostrat convençut que aviat es recuperarà i ha assegurat que te bona relació amb el president de la CEOE, Antonio Garamendi, de qui ha dit que és un "patriota" i que té "un enorme sentit d'Estat".

Summary: Sánchez atribueix al 'no' del PP a la pròrroga de l'estat d'alarma el pacte amb EH Bildu per derogar la reforma laboral


El subdelegat del govern de l'Estat a Lleida, José Crespín, considera "desproporcionat" que els polítics i líders independentistes portin "tan en temps en presó preventiva" i, per tant, veuria "lògic" que no estiguessin empresonats. Així s'ha pronunciat des del punt de vista personal, tot i expressar el seu total respecte a la separació de poders. D'altra banda, Crespín ha reconegut un dèficit d'inversions en infraestructures a la demarcació de Lleida en els darrers anys i ho ha atribuït a "anys de no gestió i de no implicació" per parts dels darrers executius espanyols del Partit Popular. Per posar un exemple, s'ha referit a l'N-230 i a l'A-14 i ha manifestat que els primers projectes elaborats en relació amb la millora o construcció d'aquestes vies daten del 2009. José Crespín ha defensat la separació de poders executiu i judicial però, d'un punt de vista personal, ha qualificat de "desproporcionada" la presó preventiva per als polítics independentistes, malgrat remarcat que el temps màxim que estableix la llei per aquesta mesura preventiva és de dos anys. El subdelegat, però, no s'ha volgut pronunciar sobre la petició que pugui acabar fer la fiscalia per als líders independentistes. En relació amb una suposada agressió a una dona a Torrefarrera per col·locar llaços grocs, Crespín ha expressat el compromís de col·laboració institucional perquè "fets puntuals puguin acabar derivant en alguna cosa més greu".     Crespín critica la manca d'inversions en infraestructures a Lleida dels governs del PP En un esmorzar amb la premsa de balanç dels seus primers dies al càrrec, el subdelegat del govern espanyol a Lleida ha expressat el eu convenciment que els pressupostos de l'Estat per al 2019, en cas que acabin tirant endavant, inclouran partides per millorar les infraestructures de la demarcació. Crespín ha carregat contra els darrers governs de l'Estat del Partit Popular, i la seva antecessora al capdavant de la subdelegació, i els ha responsabilitat del dèficit en inversions pel que fa a infraestructures que han patit les comarques lleidatanes durant els darrers anys.  Per Crespín, "no és normal" que projectes que es van començar a tramitar del 2009 com ara l'N-240 o l'A-14 encara no s'hagin executat. Tot i això, ha reconegut les dificultats que va comportar la crisi econòmica però ha defensat que "els projectes es poden reformular per adaptar-los a la nova realitat econòmica".  El subdelegat ha destacat que l'actual govern ha aplicat bonificacions per al trànsit pesat a l'AP-2, entre les Borges Blanques i Montblanc/el Pla de Santa Maria i ha obert la porta a ampliar el tram bonificat entre la capital de les Garrigues i Lleida/Soses, tot i que ha emplaçat que sigui en el marc de la Comissió bilateral d'Infraestructures Estat-Generalitat que se celebra aquest dilluns on es tracti aquesta possibilitat. Sobre aquesta qüestió, ha recalcat que la competència de Trànsit correspon a la Generalitat i, per tant, restringir el pas de vehicles pesants pel tram de l'N-240 entre les Borges i Lleida depèn d'aquesta administració. Així mateix, ha reiterat el compromís del PSOE de rescatar les autopistes de peatge quan finalitzi la concessió actual, al 2021 en el cas de l'AP-2.  També en relació amb l'N-240, José Crespín ha recordat que Foment va adjudicar l'elaboració d'un estudi informatiu per establir quines solucions són més idònies en el tram d'aquesta via, entre les Borges Blanques i Lleida, per incrementar-se la capacitat de vehicles, la vialitat i la seva seguretat. A la vegada, el subdelegat del govern espanyol ha anunciat que properament es traurà a informació pública el projecte de traçat per a la construcció de les tres rotondes previstes a Juneda (Garrigues). Pel que fa a les obres de construcció de l'A-14, Crespín ha manifestat Foment té pendent de treure a informació pública el nou projecte constructiu de la tercera fase d'aquesta autovia, entre Alfarràs i el límit amb la província d'Osca, després que s'hagués de reformular i actualitzar el traçat previst en un primer moment. Quant a la millora del'N-230, s'està a l'espera de l'informe del Ministeri de Foment en resposta a les al·legacions presentades per a la millora de N-230, en el tram entre Sopeira i la boca sud del túnel de Vielha. Restarà pendent el tram que va des de la boca nord fins a la frontera amb França.     En el cas de l'A-2, Crespín ha reconegut els problemes que l'autovia presenta en el ferm per l'elevat volum d vehicles que suporta i ha recordat que enguany l'Estat té previst invertir 28 milions d'euros en el manteniment dels 102 quilòmetres de vies estatals de la demarcació de Lleida, entre les quals l'A-2. Pel que fa al projecte del Pla de l'Estació de la ciutat de Lleida, el subdelegat ha emplaçat també que es tracti la finalització del projecte en la Comissió mixta d'aquest dilluns.  Col·laboració institucional Coincidint amb els seus 100 primers dies al càrrec, José Crespín ha traslladat el seu oferiment a la col·laboració institucional de la subdelegació espanyola a Lleida amb la resta d'institucions del territori per tal de facilitar l'establiment de ponts que facilitin el diàleg. El subdelegat ha explicat que des del 2 de juliol ha dut a terme 160 trobades, visites, actes i reunions arreu de la demarcació, 37 alcaldes dels quals amb alcaldes lleidatans.  Portes obertes a la subdelegació el dia de la Constitució Finalment, José Crespín ha explicat que la subdelegació del govern de l'Estat a Lleida celebrarà una jornada de portes obertes el 6 de desembre per commemorar el dia de la Constitució, amb l'objectiu d'acostar i donar a conèixer la institució a la ciutadania. Prèviament, també se cediran les instal·lacions per tal que puguin acollir exposicions de diferents àmbits com ara de pintura o de fotografia.

Summary: El subdelegat del govern espanyol a Lleida considera "desproporcionada" la presó preventiva per als polítics independentistes


Funcionaris judicials de Catalunya han començat a notificar aquest divendres les resolucions del Tribunal Constitucional (TC) aprovades aquest dijous sobre el referèndum de l'1-O. Així, atenent a la petició de notificació emesa pel Tribunal Constitucional en relació a les resolucions preses aquest dijous, durant aquest divendres s'han dut a terme les notificacions persones al secretari general, al lletrat major i al cap del Departament de Publicacions del Parlament, a més del major dels Mossos d'Esquadra, Josep Lluís Trapero, i tres comissaris més del cos. En els propers dies hàbils se seguiran fent les notificacions pertinents seguint la petició del TC.

Summary: El TC notifica les resolucions a tres alts funcionaris del Parlament, el major Trapero i tres comissaris de Mossos


Els Mossos d'Esquadra han interposat aquest any més de 2.600 denúncies a conductors que parlaven o feien servir el mòbil mentre circulaven per carreteres gironines. Són un 7% més que al 2016 i, juntament amb l'ús inadequat del casc, no cordar-se el cinturó de seguretat o no portar sistemes de retenció infantil constitueixen el gruix d'infraccions que es denuncien a la demarcació. La cap del Servei Català de Trànsit (SCT) a Girona, Núria Gòmez, subratlla que cal posar fre a aquestes pràctiques, perquè incrementen la inseguretat viària. Fins aquest novembre, ja hi ha 27 persones –set de les quals, motoristes- que han perdut la vida a les carreteres gironines. Precisament, l'Associació de Prevenció d'Accidents de Trànsit (P(A)T) ha obert fa poc una delegació a Girona per lluitar contra la sinistralitat viària i oferir suport a les víctimes i als seus familiars.

Summary: Els Mossos posen més de 2.600 denúncies a conductors que fan servir el mòbil mentre circulen per carreteres gironines


L'espectacle 'La nena dels pardals', de la companyia Teatre al detall i La Tresca i la Verdesa, s'ha endut el Premi al millor espectacle de la Mostra d'Igualada 2018 per votació popular. El premi, concedit per l'Ajuntament d'Igualada, consisteix en la contractació de l'espectacle en el marc de la Festa Major del 2019. 'La nena dels pardals' és un espectacle poètic sobre els petits herois quotidians, el respecte a la vida i la saviesa innata dels infants. S'inspira en un conte de Sara Pennypacker basat en un fet històric. El 1958, quan Mao Zedong ordena exterminar els pardals del país perquè es mengen el gra, una nena, la Ming Li, decideix portar-li la contrària i seguir les directrius del seu cor salvant tots els ocells que pot. El Premi al millor espectacle de La Mostra ha registrat enguany l'emissió de 799 vots. 'La nena dels pardals' de Teatre al detall i La Tresca i la Verdesca ha obtingut 95 vots. Per tal de garantir la igualtat d'oportunitats entre les companyies participants el veredicte té en compte l'aforament dels espais d'actuació. En aquest sentit, 'La nena dels pardals' ha obtingut el 16,96% del total de vots, seguida de 'Ludo Circus Show' de Ludo Circus amb 72 vots (14,69% d'acord amb l'aforament) i 'Kàtia' de Ka Teatre amb 28 vots (14% d'acord amb l'aforament). 'La nena dels pardals' acumula diversos reconeixements com el Premi de la Crítica al Millor espectacle familiar 2017 atorgat per Recomana el passat mes de març (coincidint amb el Dia Mundial del Teatre) i el Premi Enderrock de la Crítica al Millor disc familiar 2017, al febrer, un àlbum que recull la banda sonora de l'espectacle. Aquest és la dotzena edició que el públic de La Mostra d’Igualada decideix el millor espectacle de la fira per votació popular. Els onze anys anteriors el guardó ha estat concedit per la Fundació Catalunya – La Pedrera i les companyies premiades han estat Teatre a la Fuga amb l'espectacle de teatre 'Contes 1.0' (2017); Les Bianchis amb l’espectacle de contes, música i humor 'Les Supertietes' (2016); Guillem Albà & The All In Orchestra amb el show 'Marabunta' (2015); Antonio Díaz Cascajosa amb l'espectacle de màgia 'La gran ilusión' (2014); Teatre Mòbil amb el de clown 'Sense Solta' (2013); novament Antonio Díaz Cascajosa amb la màgia de 'La asombrosa historia de Mr. Snow' (2012); altre cop Teatre Mòbil amb el clown 'Les Trifulgues dels Germans Garapinyada' (2011); Mumusic Circus amb el muntatge de circ 'Merci Bien' (2010); Egos Petits amb la proposta de titelles i musical 'En Joan sense por' (2009); Marcel Gros amb l’espectacle de clown 'Inventari' (2008) i el Mag Lari amb 'Secrets' (2007).

Summary: 'La nena dels pardals' guanya el premi del públic al millor espectacle de La Mostra d'Igualada 2018


El primer tinent d'alcaldia i alcalde accidental de Barcelona, Gerardo Pisarello, ha apostat aquest dimarts per reforçar el Pacte Nacional com l'espai "més transversal i plural" per impulsar el referèndum. "És l'espai del 80%, és l'espai que s'ha de reforçar sobretot ara davant d'un PP que insisteix a no escoltar aquesta demanda majoritària de la societat catalana", ha argumentat en declaracions als periodistes després de participar en la presentació d'una nova incubadora especialitzada en empreses d'alt nivell tecnològic. Pisarello, que representarà el consistori a la reunió d'aquesta tarda, ha insistit que l'Ajuntament de Barcelona donarà suport a un referèndum "amb garanties i que sigui plenament efectiu". "Tot el que vagi en aquesta direcció tindrà l'Ajuntament al seu costat", ha dit.

Summary: Pisarello aposta per reforçar el Pacte Nacional com l'espai "més transversal i plural" per impulsar el referèndum


El Gran Teatre del Liceu, el Palau de la Música Catalana i L'Auditori s'han unit per tirar endavant el Barcelona Obertura Spring Festival que se celebrarà del 4 al 17 de març del 2019. La iniciativa busca donar difusió a l'oferta musical i a les programacions que impulsen les institucions per posicionar la música clàssica de Barcelona al mapa mundial i convertir la ciutat "en un destí de turisme cultural i musical".  El festival oferirà una quarantena d'actuacions en espais emblemàtics de Barcelona d'accés gratuït i presentarà 15 concerts i funcions de pagament amb grans noms de l'escena internacional com Valery Gergiev, Kent Nagano, Diana Damrau, Daniil Trifonov i Matthias Goerne. El certamen estrenarà noves produccions com la versió de la Novena de Beethoven a càrrec de l'OBC i l'Agrupació Teatral Señor Serrano i les Vespres de Joan Pau Pujol interpretades per Jordi Savall i la Jove Capella Reial de Catalunya.

Summary: El Liceu, el Palau de la Música i L'Auditori impulsen un festival per "reforçar" el turisme musical a Barcelona


L'Arquebisbat de Barcelona ha recomanat a les persones dels col·lectius de risc que s'abstinguin d'assistir a missa, en el marc de les mesures que es prenen per minimitzar el risc de contagi del coronavirus. Els responsables de la institució religiosa recomanen a aquestes persones que segueixin l'acte a través de la ràdio o la televisió. Els espais de culte poden romandre oberts per a la pregària, però s'acomoda l'aforament a un terç de la capacitat. A més, l'Arquebisbat recomana retirar l'aigua beneïda de les piles, suprimir l'acte de donar-se la pau i donar la comunió a la mà, en lloc de a la boca. Pel que fa a l'àmbit laboral, l'Església Arxidiocesana de Barcelona ha activat un pla de contingència perquè els treballadors de l'Arquebisbat desenvolupin les seves tasques des de casa. Finalment, també es convida a suspendre a les parròquies i centres de culte els actes de pastoral educativa, com ara la catequesi, grups de lleure o grups de joves.

Summary: L'Arquebisbat de Barcelona recomana a les persones dels col·lectius de risc que no vagin a missa pel coronavirus


El Parc Natural del Cadí-Moixeró ha impulsat una campanya de promoció dels productes de proximitat dins del seu àmbit amb l'objectiu de dinamitzar l'economia local i ajudar les empreses agroalimentàries i d'artesania de la zona a superar les dificultats sobrevingudes amb l'emergència sanitària de la covid-19, pel que fa a la limitació dels canals de comercialització habituals. D'aquesta manera, es vol contribuir a potenciar un consum responsable i, amb aquesta finalitat, s'ha elaborat un material multimèdia per difondre a través de les xarxes socials. De moment, s'hi han sumat  catorze empreses de productes locals de l'Alt Urgell, el Berguedà i la Cerdanya. Prèviament, des del parc es va contactar amb les empreses productores per tal d'identificar i conèixer les seves necessitats i inquietuds. Així, es va constatar la manca de canals de distribució, tenint en compte que moltes d'elles treballen amb producte fresc, i la conveniència de disposar d'un portal comú o la possibilitat de crear una fira, entre d'altres. Des de l'espai natural també es treballa en actuacions addicionals de suport que ajudin a reforçar les microempreses agroalimentàries d'aquest territori.  D'altra banda, el Parc Natural del Cadí-Moixeró s'ha integrat en el grup de treball liderat per l'Institut per al Desenvolupament de l'Alt Pirineu i Aran (IDAPA) i creat amb l'objectiu de treballar i donar suport als productors locals de les comarques pirinenques. Cal recordar que el Parc Nacional d'Aigüestortes i Estany de Sant Maurici i el Parc Natural de l'Alt Pirineu també formen part d'aquesta iniciativa El grup de treball ha acordat recentment impulsar un pla de treball al voltant de quatre eixos diferenciats per a potenciar la transferència de coneixement i recerca, donar suport a la cadena de valor del producte local, promoció i comunicació conjuntes, i cooperació. Així, l'IDAPA s'encarregarà de desenvolupar un Observatori del producte agroalimentari local de l'Alt Pirineu i Aran, a més d'accions de foment al treball cooperatiu i a la generació d'aliances.  Per la seva banda, el sector privat impulsarà un procés de treball per valorar i posar en marxa accions conjuntes de promoció, comercials o de distribució i també s'ocuparà de la integració de les accions comunicatives i de promoció i suport a noves accions.

Summary: El Parc Natural del Cadí-Moixeró promou els productes de proximitat per dinamitzar l'economia local arran de la covid-19


El servei de Rodalies entre Reus i Tarragona està interromput des de primera hora del matí a causa d'un tren de mercaderies que ha danyat la línia elèctrica cap a les tres de la matinada d'aquest divendres. La incidència ha afectat els trens de la R-14, R-15 i la RT1 i Renfe ha disposat un servei alternatiu d'autobús entre les dues estacions. Segons Adif, la previsió és que el servei de trens entre aquests dos municipis es restableixi cap a dos quarts de nou del matí. Fins al lloc s'hi ha desplaçat tècnics que treballen per solucionar l'avaria.

Summary: Tallada la circulació de trens entre Reus i Tarragona


La plataforma valenciana 'Per un finançament just', que integra sindicats, partits polítics i empresaris, viatja aquest divendres a Palma de Mallorca per reunir-se amb els seus homòlegs de les Illes Balears, la plataforma 'Uneix-te per un bon finançament'. La jornada de treball té com a objectiu "teixir aliances territorials i dissenyar una estratègia comuna de reivindicació per la reforma del sistema de finançament autonòmic", segons que ha informat la coalició Compromís, membre de la plataforma valenciana.  La comitiva valenciana estarà formada pel secretari general de UGT-PV, Ismael Sáez, el secretari general de CCOO-PV, Arturo León, i representants de partits polítics; José Muñoz (PSPV), Àgueda Micó (Compromís) i Ferran Martínez i David Torres (Podem). La jornada començarà a les 11 hores amb una roda de premsa en la seu de CC.OO de Palma de Mallorca. En acabar, es durà a terme una reunió de treball entre els integrants de les dues plataformes "per crear un front comú que reivindiqui la necessitat de tots els territoris a tenir un finançament just davant el govern central". Reunió amb Francina Armengol i membres del Govern balear  A continuació, ambdues plataformes es reuniran amb la presidenta del Govern de les Illes Balears, Francina Armengol, la vicepresidenta i consellera d'Innovació, Investigació i Turisme, Isabel Sabaté, i la consellera d'Hisenda i Administracions Públiques, Catalina Cladera, a la seu del Govern de les Illes Balears. A les 17 hores se celebrarà un acte sobre finançament autonòmic que tindrà lloc a la seu de la UGT de Mallorca, en què participaran representants de les dues plataformes, així com el president del Cercle d'Economia de Mallorca, Adreu Rotger.

Summary: La plataforma valenciana 'Per un finançament just' viatja a Palma per dissenyar una estratègia comuna amb les Illes


Montse Venturós titlla la seva detenció "d'insultant" i d'un "atac més de l’Estat absolutament antidemocràtic contra tot el poble català" ACN Berga.-L'alcaldessa de Berga, Montse Venturós, ha sortit dels jutjats de la ciutat cap a les dotze del migdia després de declarar davant del jutge i ha assegurat que es mantindrà ferma en el compliment del "mandat popular". Venturós ha estat detinguda pels Mossos d'Esquadra a primera hora del matí per ordre judicial per no haver anat a declarar en dues ocasions per haver penjat l'estelada a l'Ajuntament de Berga durant les jornades electorals del 27-S i el 20-D. Després de declarar, el jutge l'ha deixat en llibertat provisional sense fiança. Venturós ha qualificat la seva detenció "d'insultant” i d'un "atac més de l'Estat absolutament antidemocràtic contra tot el poble català". L’alcaldessa de Berga ha estat declarant davant del magistrat uns 20 minuts i ha respost a les preguntes de totes les parts. Venturós ha comentat que no va rebre cap requeriment de la Junta Electoral Central per retirar la bandera independentista catalana de l’Ajuntament durant la jornada electoral –ha precisat que només la JEC es va referir a la del parc de bombers- i que va ser diumenge quan els Mossos d’Esquadra la van treure de la façana de l’Ajuntament i que ella no ho va impedir. A preguntes del seu advocat, Venturós ha defensat que l’estelada no és una bandera oficial de l’Estat i que es limitava a complir el mandat de l’ajuntament, corresponent al 6 de setembre del 2012 quan ella no era ni alcaldessa ni regidora. D’altra banda, ha afegit que cap regidor li va demanar que es retirés la bandera de l’edifici consistorial. El jutge ha dictat posteriorment la seva posada llibertat sense fiança però amb l’obligació de presentar-se al jutjat “sempre que se li demani”. En la interlocutòria, escrita en català, el magistrat l’adverteix que si torna a no presentar-se se li podrà dictar una altra ordre detenció que podria acabar en presó. A la sortida de les dependències judicials, Venturós s’ha refermat en els fets i ha afirmat que la seva detenció no només ha estat un “atac contra les institucions sinó contra el poble català” i ha titllat d’”insultant” que hagi estat “pel simple fet de penjar l’estelada en el balcó de l’Ajuntament”. Segons ha dit,  aquest fet no és “constitutiu de cap delicte” i ha reiterat que el govern municipal es va limitar a seguir un mandat popular “claríssim”. Per la seva part, el diputat de la CUP Benet Salellas ha denunciat que es privi de llibertat a persones “per la mera expressió d’idees” i ha insistit que l’alcaldessa va seguir el mandat popular. En aquest sentit, ha remarcat que l’arrest de Venturós suposa una “escalada repressiva cap a l’independentisme” ja que es tracta d’un càrrec electe. Salellas també ha criticat el Govern i li ha reclamat que defineixi “si està amb la justícia espanyola o està en defensar els càrrecs electes independentistes” davant futures “detencions” i “acusacions”, després que els Mossos d’Esquadra hagin acatat l’ordre judicial i s’hagin presentat al domicili particular de l’alcaldessa per detenir-la i portar-la davant del jutge. D’altra banda, Salellas ha lamentat que la justícia espanyola doni “validesa” a denúncies de “l’extrema dreta”, en referència a Societat Civil Catalana.  Incompliment de l’article 144 de la Llei electoral Per la seva banda, la Fiscalia considera que Venturós va incomplir l’article 144 de la Llei electoral, concretament el primer apartat, en què es prohibeix “fer actes de propaganda” un cop ha finalitzat la campanya electoral. Es tracta d’un delicte que pot ser castigat amb una pena de tres mesos a un any de presó o amb una multa de 6 a 24 mesos. Els Mossos d’Esquadra han detingut l’alcaldessa aquest divendres al matí en compliment d’una ordre judicial dictada ahir a la nit després que no comparegués, en dues ocasions, davant del jutge com a investigada per un presumpte delicte electoral. En la interlocutòria, el jutge feia constar que Venturós no va comparèixer en qualitat d’investigada ni el 5 d’abril a les 12.00 h ni, posteriorment, el 17 d’octubre, a les 11.00h, d’aquest any i afegia que les citacions es van entregar personalment i que se li va advertir les conseqüències de no presentar-se. Finalment, en no comparèixer la segona vegada, el magistrat va optar per dictar als Mossos d’Esquadra una ordre de detenció que s’executés de la manera “menys perjudicial”.

Summary: L'alcaldessa de Berga garanteix fermesa en el compliment del "mandat popular" després de declarar davant del jutge


El Consell Comarcal de la Selva retornarà les competències de gestió del servei de menjador de les escoles al Departament d'Educació. Així s'ha aprovat aquest dimarts al migdia en un ple extraordinari en què la proposta tan sols ha aconseguit el suport dels grups de l'equip de govern (JxCat, PSC i Independents de la Selva). Per la seva banda, ERC ha decidit abandonar el ple en el moment de la votació per no compartir els arguments. La CUP i els comuns han demanat que es posessin "al costat de les AMPA i AFA" i retiressin la proposta de l'ordre del dia. El president del consell comarcal, Salvador Balliu, ha demanat al conseller Josep Bargalló "que s'assegui a parlar amb els consells o que dimiteixi". El plenari del Consell Comarcal de la Selva ha aprovat retornar les competències de la gestió del servei de menjadors al Departament d'Educació. Ho ha fet aquest dimarts al migdia en un plenari extraordinari a petició del govern (JxCat, PSC i Independents de la Selva). De fet, aquests tres grups han estat els únics que hi han votat a favor, ja que la resta de formacions a l'oposició (ERC, En Comú Guanyem, Cs i CUP) no li han donat suport. Fins i tot els consellers d'ERC ha abandonat el plenari telemàtic en el moment de la votació, després de mostrar el seu rebuig a la proposta. El president del Consell Comarcal, Salvador Balliu, ha anunciat la proposta recordant que porten "molts anys" demanant al Departament d'Educació que resolgui alguns dels dubtes legals en la contractació del servei de menjador. "No podem seguir amb una competència que no sabem com exercir-la", ha afirmat Balliu. A més, el president ha carregat contra Educació assegurant que "no ajuda" en la resolució dels problemes. "No podem tolerar que ens digui que està tot clar, quan no hi ha res clar", ha reafirmat el president. De fet, Salvador Balliu ha tancat la seva primera intervenció demanant al conseller Josep Bargalló "que s'assegui a parlar amb els consells o que dimiteixi".  Davant d'això, el portaveu d'ERC, Joan Martí, ha lamentat que el consell hagi convertit la gestió dels menjadors escolars en "una batalla política contra el Departament". Martí ha recordat que hi ha diversos casos d'escoles públiques a la comarca que compten amb una gestió directa o indirecta del servei de menjadors i que en cap d'elles hi ha problemes. Martí també ha assegurat que "hi ha consells comarcals que han trobar la via per interpretar" la normativa que els permeti fer una contractació indirecta complint amb la legalitat. Segons el republicà, aquesta és una mostra que només cal "voluntat per trobar la fórmula". En la mateixa línia, la portaveu de la CUP, Ivette Casadevall, també ha lamentat que el president del Consell Comarcal de la Selva hagi convertit la gestió de menjadors en un assumpte "polític" i ha titllat la proposta de "totalment irresponsable". La cupaire ha lamentat que el retorn de competències arribi en un moment d'"incertesa" per a les famílies en la planificació del proper curs, ja que la crisi sanitària està fent replantejar com serà el retorn a les aules a partir de la tardor. A més, Casadevall ha retret a Balliu que el Departament prometés fer arribar "un informe jurídic" que servís per donar la gestió dels menjadors a les AMPA i AFA que volguessin.  Des del grup d'En Comú Guanyem també s'ha insistit en la necessitat de trobar una sortida conjuntament amb Educació. La seva portaveu, Maria Cristina Simó, considera que el retorn de competència a la Generalitat "no és estar al costat de les AMPA, és passar-se la pilota". Per això ha coincidit amb la resta de grups en esperar a l'informe jurídic que hauria promès enviar Educació en les properes setmanes per avalar els diferents tipus de contractacions en el servei de menjador. Davant d'aquesta petició, Balliu ha reiterat la seva petició "d'un informe d'una autoritat nacional" que "habiliti" la gestió directa o indirecta dels càterings a les escoles públiques de la Selva. Un informe que no confia en què arribi, ja que també l'havia demanat la FAPAC fa més d'un mes i Educació encara no l'ha enviat. Per això, Balliu ha insistit en què la proposta del retorn de competències es basava en "un criteri jurídic i no pas polític". "Pugna" entre JxCat i ERC Per la seva banda, el portaveu de Cs, Miguel Ángel González, creu que el plenari d'aquest dimarts és el resultat d'una "pugna política" entre els dos partits que governen a la Generalitat. González ha lamentat que JxCat i ERC només sàpiguen "crear problemes on no n'hi havia" i els ha acusat de posar-se d'acord només "per incomplir les lleis".

Summary: El ple del Consell Comarcal de la Selva aprova retornar les competències del menjador escolar a Educació